
Διαχειριστική

Αρχή

ΚΠΣ 2000-2006


ΕΠΙΤΡΟΠΗ ΠΑΡΑΚΟΛΟΥΘΗΣΗΣ

ΤΟΥ ΚΟΙΝΟΤΙΚΟΥ ΠΛΑΙΣΙΟΥ ΣΤΗΡΙΞΗΣ 

2000-2006

 8η ΣΥΝΕΔΡΙΑΣΗ

   ΑΘΗΝΑ
08 ΔΕΚΕΜΒΡΙΟΥ 2005

1. Σύγκληση Επιτροπής Παρακολούθησης – Ημερήσια διάταξη

Η Επιτροπή Παρακολούθησης* του Κοινοτικού Πλαισίου Στήριξης 2000-2006, πραγματοποίησε την 8η συνεδρίασή της στις 8 Δεκεμβρίου 2005, στην Αθήνα, μετά την υπ’ αριθμ. 42441/3762                             /08-11-05 ημερομηνία πρόσκλησης του Προέδρου της κου Χρ. Φώλια Υφυπουργού Οικονομίας και Οικονομικών. 

Στη συνεδρίαση της Επιτροπής Παρακολούθησης παρέστησαν 42 μέλη με δικαίωμα ψήφου επί συνόλου 54 μελών,  και 13 μέλη χωρίς δικαίωμα ψήφου επί 15 μελών. Επισυνάπτεται έγγραφο με υπογραφές)
Αφού διαπιστώθηκε απαρτία, και μετά από πρόταση του προέδρου, εγκρίθηκε από τα μέλη η ακόλουθη ημερήσια διάταξη: 

Ι.
Εισαγωγικό Μέρος
1. Έγκριση της Ημερήσιας Διάταξης 8ης  Επιτροπής Παρακολούθησης του ΚΠΣ 2000-2006.

2. Χαιρετισμός/ομιλία του Υπουργού Οικονομίας και Οικονομικών κου Γ. Αλογοσκούφη.

3. Εισήγηση του Υφυπουργού Οικονομίας & Οικονομικών κου Χ. Φώλια, Προέδρου της Επιτροπής Παρακολούθησης του ΚΠΣ 2000 – 2006.

4. Εισηγήσεις προσκεκλημένων με θέματα:

· «Συνολική επιχορήγηση – Η εμπειρία της Ανδαλουσίας Global grant.
·  ΠΑΣΕΓΕΣ
ΙΙ.
Υλοποίηση του Κοινοτικού Πλαισίου Στήριξης 2000-2006

Α.  Πρόοδος υλοποίησης  ΚΠΣ 2000 - 2006
· Ενημέρωση για την εξέλιξη της πορείας του ΚΠΣ 2000-2006.
· Πρόοδος εκταμιεύσεων – Σύστημα παρακολούθησης, επιτάχυνσης και διαχείρισης  του κανόνα ν+2.          

* Η Επιτροπή Παρακολούθησης συγκροτήθηκε με την υπ’ αριθμ. 11336/ Γ’ ΚΠΣ 312/02-04-2001 απόφαση του Υπουργού Εθνικής Οικονομίας όπως τροποποιήθηκε με τις υπ’ αριθμ. 158346/ΕΥΣΑΠΠ 214/05.04.02, την υπ’ αριθμ. 80209/ΚΠΣ1773/24-11-2003, την υπ’ αριθμ 6139 /ΕΥΣΑΠΠ 209/28.01.04, την υπ’ αριθμ. 20077 /ΕΥΣΑΠΠ 758/05.05.04 και με την 48448 /ΕΥΣΑΠ2359/09.12.04 αποφάσεις

Β.   Αναθεώρηση του ΚΠΣ 2000-2006
Αναθεώρηση των Επιχειρησιακών Προγραμμάτων και του ΚΠΣ 2000 – 2006. Διαδικασία έγκρισης από την Ε.Ε.
Γ.   Συστήματα διαχείρισης και ελέγχου
· Συστήματα   διαχείρισης και ελέγχου του ΚΠΣ 2000-2006.

· Έλέγχοι Τελικών Δικαιούχων και Πράξεων που χρηματοδοτούνται από τα Διαρθρωτικά Ταμεία και το Ταμείο Συνοχής
ΙII.      Ειδικά θέματα 

· Μέτρα ωρίμανσης έργων/δράσεων για την 4η Προγραμματική Περίοδο 2007 – 2013.

· Ενίσχυση Νησιωτικών Περιοχών στα ΠΕΠ

· Πρόοδος θεμάτων ΟΠΣ (αξιοποίηση στοιχείων)
· Δημοσιότητα – Πληροφόρηση 

ΙV.       Αξιολόγηση Πρώτου Απολογισμού (ενημέρωση της ενδιάμεσης αξιολόγησης).
V.         Συμπεράσματα των Υποεπιτροπών Ανθρωπίνων πόρων και Αγροτικής Ανάπτυξης

VI.      4η Προγραμματική Περίοδος   2007 - 2013
Πρόοδος διαδικασιών σχεδιασμού της νέας προγραμματικής περιόδου 2007 - 2013.

VIΙ.      Έγκριση συμπερασμάτων της 8ης  συνεδρίασης της Επιτροπής Παρακολούθησης του ΚΠΣ 2000 – 2006.

Προγραμματισμός της επόμενης Επιτροπής Παρακολούθησης.
Η Επιτροπή Παρακολούθησης μετά από την παρουσίαση των θεμάτων και τη συζήτηση που ακολούθησε, κατέληξε στα παρακάτω συμπεράσματα και αποφάσεις:
1.
Πρόοδος υλοποίησης  του ΚΠΣ 2000-2006

Στο πλαίσιο της παρουσίασης της πορείας και των προοπτικών του ΚΠΣ 2000-2006, η Επιτροπή Παρακολούθησης διαπίστωσε τα ακόλουθα:

· Με βάση τα στοιχεία προόδου που έχουν καταχωρηθεί στο ΟΠΣ μέχρι 15.11.05 έχει δεσμευθεί με αποφάσεις ένταξης το 82,3% της συνολικής δημόσιας δαπάνης του Γ΄ ΚΠΣ, το οποίο, συμπεριλαμβανομένων και των αποθεματικών προγραμματισμού και επίδοσης, αντιστοιχεί  σε 28,8 δις €. Η δημόσια δαπάνη των ενταγμένων έργων, για τα οποία  έχουν αναληφθεί νομικές δεσμεύσεις ανέρχεται σε 19,4 δις €,  και  αντιστοιχεί στο 56% των πόρων της αναθεωρημένης δημόσιας δαπάνης του ΚΠΣ. Έχουν δε απορροφηθεί  12,3 δις € δημόσιας δαπάνης, ποσό που αντιστοιχεί σε 35,3% της συνολικής δημόσιας δαπάνης του ΚΠΣ. 

· Ο χρόνος που υπολείπεται ως το τέλος του έτους είναι κρίσιμος για την αποφυγή απώλειας πόρων από την εφαρμογή του κανόνα αυτόματης αποδέσμευσης πόρων (κανόνας ν+2) για το 2005, καθώς το ύψος της κοινοτικής συνδρομής που θα πρέπει να απορροφηθεί τον μήνα Δεκέμβριο ανέρχεται σε 1.2 δις € περίπου, και υπάρχει επομένως υψηλή επικινδυνότητα απώλειας πόρων. Για την επίτευξη του στόχου, απαιτείται εντατικοποίηση των προσπαθειών των Διαχειριστικών Αρχών των Ε.Π. και των τελικών δικαιούχων, με συντονισμό της Δ.Α. του ΚΠΣ. Στην κατεύθυνση αυτή έχουν προωθήσει ενέργειες επιτάχυνσης και αντιμετώπισης των στενώσεων του συστήματος, όπως:
· Αύξηση του ορίου πληρωμών κατα προτεραιότητα στους φορείς που είχαν περισσότερο ανάγκη και στα Ε.Π. που ενεργοποιούνται για την αποφυγή απώλειας πόρων.

· Προετοιμασία υποδοχής των αναμενόμενων εξαιρετικά υψηλών ρυθμών πιστοποίησης και πληρωμής δαπανών, με την δικτύωση όλων των εμπλκόμενων φορέων.
· Επιπλέον διαδικασίες απλοποίησης, όπως η μη υποχρετική εγγραφή σε Σ.Α.Ε. έργων προκειμένου να προκηρυχθούν νωρίτερα (υπό προϋποθέσεις).
· Ενίσχυση αδύναμων τελικών δικαιούχων με την υποστήριξη ομάδων κρούσης.
Επιπλέον, κατά την διάρκεια των τελευταίων 3 μηνών οι δράσεις της Ομάδας του Τεχνικού Συντονισμού Ν+2 του ΥΠ.ΟΙ.Ο. επικεντρώθηκαν στην επίσπευση διαδικασιών και εγγράφων κυρίως στα Επιχειρησιακά Προγράμματα των Περιφερειών, σε επιλεγμένα Τομεακά καθώς και στα Προγράμματα Κοινοτικής Πρωτοβουλίας INTERREG. Οι συνεχιζόμενες παρεμβάσεις περιλαμβάνουν συνεργασίες επίσπευσης με οργανισμούς και υπηρεσίες όπως το Ελεγκτικό Συνέδριο, Υπουργεία, Γενικές Γραμματείες, τις ΔΕΚΟ, Διευθύνσεις Περιφερειών καθώς και ΟΤΑ Α και Β βαθμού, τους Αναδόχους κλπ., με στόχο την απεμπλοκή από τις στενώσεις και την επίλυση προβλημάτων αντιμετωπίζοντας τις όποιες γραφειοκρατικές δυσκαμψίες. 

Τέλος, οι Ειδικές Υπηρεσίες Διαχείρισης των Ε.Π. εξετάζουν σε συνεργασία με τη Δ.Α. του ΚΠΣ τις περιπτώσεις έργων που δύναται να τύχουν εξαίρεσης από την εφαρμογή του κανόνα ν+2 για το 2005.

2. Αναθεώρηση του ΚΠΣ 2000 - 2006
Η Επιτροπή Παρακολούθησης του ΚΠΣ ενημερώθηκε για την αναθεώρηση του ΚΠΣ που ξεκίνησε τον Ιούλιο, στη βάση των κατευθύνσεων που είχαν αποφασιστεί κατά την 7η Επιτροπή Παρακολούθησης. 

Η αναθεώρηση ανακατένειμε μέρος των αδιάθετων πόρων σε τομείς παρέμβασης-πολιτικής που συμβάλλουν άμεσα στην ενίσχυση της σύγκλισης των ελληνικών Περιφερειών αλλά και στηρίζουν ουσιαστικά τις στρατηγικές ενίσχυσης της ανταγωνιστικότητας της ελληνικής οικονομίας. Παράλληλα, η ανακατανομή αυτή των πόρων έλαβε υπόψη τις εκτιμήσεις χρονικής υστέρησης επίτευξης των επιδιωκόμενων στόχων σε ορισμένους τομείς καθώς και τους πόρους που απελευθερώθηκαν στα επί μέρους Προγράμματα λόγω εφαρμογής ενεργειών εξυγίανσης και επιτάχυνσης σύμφωνα με σχετικές οδηγίες της Δ.Α. του ΚΠΣ. 
Ειδικότερα, ενισχύθηκαν οι τομείς του ανθρώπινου δυναμικού, των οδικών αξόνων, του πολιτισμού και της περιφερειακής ανάπτυξης (με δράσεις περιβάλλοντος, ανταγωνιστικότητας, ενίσχυσης των δομών κοινωνικής φροντίδας, καθώς και στήριξης νησιωτικών περιοχών), με αύξηση των πόρων των αντίστοιχων Ε.Π. Διασφαλίστηκε επίσης η δυνατότητα χρηματοδότησης  δράσεων για την έγκαιρη προετοιμασία και εξειδίκευση έργων και ενεργειών που θα περιληφθούν στα Προγράμματα της Δ΄ προγραμματικής περιόδου.  
Αναγνωρίζεται το ενδεχόμενο νέας αναθεώρησης διαχειριστικού χαρακτήρα το επόμενο έτος, για ανακατομή πόρων (μεταξύ Ε.Π. και Ταμείων) με βάση τις κατευθυντήριες  οδηγίες της Ε.Ε. και τις εκτιμήσεις της Δ.Α. του ΚΠΣ σχετικά με την επικινδυνότητα των Ε.Π. σε ό,τι αφορά την πιθανή απώλεια πόρων από την υστέρηση στην υλοποίηση ορισμένων συγχρηματοδοτούμενων δράσεων. Προς την κατεύθυνση αυτή θα ξεκινήσει συνεργασία με τα Επιχειρησιακά Προγράμματα, με την έναρξη του νέου έτους, ώστε να αντιμετωπιστεί έγκαιρα και ουσιαστικά, ο σχεδιασμός νέας πιθανής αναθεώρησης. 
3. Συστήματα διαχείρισης και ελέγχου

Σημαντική ενέργεια που ολοκληρώθηκε το τελευταίο διάστημα μετά την 7η συνεδρίαση της Επ. Παρακολούθησης του ΚΠΣ, ήταν η λήψη θετικής αξιολόγησης από την Επιτροπή αναφορικά με την ικανοποίηση των απαιτήσεων για τα συστήματα διαχείρισης και ελέγχου του ΕΤΠΑ σύμφωνα με τα προβλεπόμενα από τους Κανονισμούς 1260/99 και 438/01. Η έκδοση της θετικής αυτής αξιολόγησης (έγγραφο με α.π. 07532/22.07.05 της Επιτροπής) ολοκληρώθηκε μετά από μακρά διαπραγμάτευση με τις υπηρεσίες της Επιτροπής  και τη λήψη σειράς μέτρων από τις ελληνικές αρχές.

Η Επιτροπή Παρακολούθησης ενημερώθηκε για τη λειτουργία του Συστήματος Διαχείρισης και Ελέγχου του ΚΠΣ και εκτιμά ότι σημειώνονται βελτιώσεις στην αποτελεσματικότητά του. Παράλληλα αναγνωρίζει την ενίσχυση των προσπαθειών για περαιτέρω απλοποιήσεις των διαδικασιών, τηρώντας το σχετικό κανονιστικό πλαίσιο.

Σε ό,τι αφορά την αξιοποίηση εξωτερικών υπηρεσιών υποστήριξης της Διαχειριστικής Αρχής του ΚΠΣ, Η Επιτροπή ενημερώθηκε ότι την παρούσα χρονική στιγμή ολοκληρώνεται ο διεθνής διαγωνισμός για την πρόσληψη εξωτερικού συμβούλου υποστήριξης της Διαχειριστικής Αρχής του ΚΠΣ στη βελτίωση των Συστημάτων Διαχείρισης και ελέγχου της τρέχουσας προγραμματικής περιόδου και αναμόρφωσής τους για την επόμενη. 

Η Επιτροπή ενημερώθηκε επίσης για την προκηρυξη του νέου Διεθνούς Ανοικτού Διαγωνισμού, με σκοπό τη συνέχιση του έργου του Ε.Σ.Π.ΕΛ. μέχρι τη λήξη υλοποίησης των Προγραμμάτων της τρέχουσας Προγραμματικής Περιόδου (31.12.2008), καθώς η ισχύουσα σύμβαση ΕΣΠΕΛ λήγει τον Ιούλιο του 2006. 

4. Ειδικά Θέματα

4.1. Μέτρα ωρίμανσης έργων/δράσεων για την 4η Προγραμματική Περίοδο 2007 – 2013.

Η Επιτροπή Παρακολούθησης θεωρεί ιδιαίτερα σημαντικά τα μέτρα που προγραμματίζονται να εφαρμοστούν για την ωρίμανση έργων και δράσεων για την Δ’ Προγραμματική Περίοδο 2007-2013 και καλεί τη Δ.Α. του ΚΠΣ να προωθήσει άμεσα τις απαιτούμενες ενέργειες και κατευθύνσεις προκειμένου οι Διαχειριστικές Αρχές να ενεργοποιήσουν τα σχετικά μέτρα ή/και δράσεις και να προχωρήσουν τη διαδικασία ένταξης των πράξεων  και την έγκαιρη ολοκλήρωση της εκπόνησης των σχετικών μελετών.
4.2 Ενίσχυση Νησιωτικών Περιοχών στα ΠΕΠ

Η Επιτροπή Παρακολούθησης ενημερώθηκε για τις ενέργειες που έχουν αναληφθεί για την ενεργοποίηση των ειδικών δράσεων περαιτέρω ενίσχυσης της νησιωτικής πολιτικής, που έχουν ενσωματωθεί στα ΠΕΠ Ιονίων Νήσων, Βορείου και Νοτίου Αιγαίου κατά την πρόσφατη αναθεώρησή τους, και καλεί τους αρμόδιους φορείς και υπηρεσίες να επιταχύνουν τις ενέργειες προετοιμασίας που απαιτούνται, με στόχο την έγκαιρη έναρξή τους. 
4.3 Πρόοδος θεμάτων ΟΠΣ (αξιοποίηση στοιχείων)

Όσον αφορά το Ολοκληρωμένο Πληροφοριακό Σύστημα, η Επιτροπή διαπίστωσε την σημαντική πρόοδο που σημειώθηκε, τόσο στην κάλυψη των διαχειριαστικών απαιτήσεων της τρέχουσας περιόδου όσο και στην δημιουργία των προϋποθέσεων για τις απαιτούμενες προσαρμογές, ενόψει της επόμενης προγραμματικής περιόδου. Ιδιαίτερα πρέπει να υπογραμμισθεί η πρόοδος στον τομέα της αξιοποίησης δεδομένων, σχετικά με την οποία η Επιτροπή ενημερώθηκε για τα αποτελέσματα της χρήσης στατιστικών εργαλείων που βοηθούν στον εντοπισμό και την αντιμετώπιση των παραγόντων που ευθύνονται για τους ρυθμούς και τα προβλήματα στην υλοποίηση των έργων.

4.4 Δημοσιότητα – Πληροφόρηση 

Η Επιτροπή Παρακολούθησης συμφωνεί με το σύστημα συντονισμού και παρακολούθησης των  ενεργειών πληροφόρησης και δημοσιότητας από την ΔΑ ΚΠΣ καθώς και με τις ενέργειες που έχουν πραγματοποιηθεί ή σχεδιάζονται να υλοποιηθούν και συγκεκριμένα:

· Την ενίσχυση του συστήματος πληροφόρησης   πολίτη www.info3kps.gr. Η επιτυχία του συστήματος εξαρτάται από όλους τους εμπλεκόμενους φορείς– ιδιαίτερα από τους Τελικούς Δικαιούχους οι οποίοι πρέπει να το παρακολουθούν, να το τροφοδοτούν και να το προβάλουν.
· Τον εντοπισμό και την ανάδειξη των καλών πρακτικών στην βάση των κριτηρίων που διαμορφώθηκαν απο την ΜΟΔ σε συνεργασία με την ΕΥΣΣΑΑΠ 

· Την λειτουργία της Επιτροπής Συντονισμού και Παρακολούθησης του έργου της Δημοσιότητας και του Δικτύου Στελεχών Πληροφόρησης και Δημοσιότητας των ΕΥΔ, το οποίο με άτυπες ομάδες εργασίας προωθεί τη μελέτη και επεξεργασία θεμάτων  σχετικών με τον σχεδιασμό και την υλοποίηση των δράσεων Π&Δ

Ο συντονισμός και η παρακολούθηση των ενεργειών πληροφόρησης και δημοσιότητας στοχεύουν στην από κοινού αντιμετώπιση της επικοινωνιακής στρατηγικής του ΚΠΣ.

5. Αξιολόγηση Πρώτου Απολογισμού (ενημέρωση της ενδιάμεσης αξιολόγησης).
Η Επιτροπή Παρακολούθησης του ΚΠΣ ενημερώθηκε για την αξιολόγηση πρώτου απολογισμού του ΚΠΣ που έγινε από ανεξάρτητο αξιολογητή. Στόχοι της αξιολόγησης αυτής είναι αφενός η εξαγωγή συμερασμάτων σχετικά με την αποτελεσματική και αποδοτική εφαρμογή του τρέχοντος ΚΠΣ και εφετέρου η χρησιμοποίηση των εξειδικευμένων αναλύσεων και διαπιστώσεων στη διαδικασία σχεδιασμού της Δ’ Προγραμματικής Περιόδου 2007-2013. 
Η έκθεση αυτή θα υποβληθεί στην Ευρωπαϊκή Επιτροπή μέχρι τις 31-12-2005. 

Η Επιτροπή Παρακολούθησης ενημερώθηκε επίσης για το περιεχόμενο και τους στόχους της εκ των προτέρων αξιολόγησης της νέας προγραμματικής περιόδου καθώς και  για το σχεδιάγραμμα υλοποίησής τους. 

6. Συμπεράσματα της Υποεπιτροπής Ανθρωπίνων Πόρων 
Η Επιτροπή Παρακολούθησης ενέκρινε τα συμπεράσματα της 7ης συνεδρίασης της Υποεπιτροπής Ανθρωπίνων Πόρων και της 6ης συνεδρίασης Υποεπιτροπής Αγροτικής Ανάπτυξης, τα οποία επισυνάπτονται στο Παράρτημα.
 7. Προγραμματική Περίοδος 2007 - 2013
Η Επ. Παρ. ενημερώθηκε για την εξέλιξη της διαπραγμάτευσης των δημοσιονομικών προοπτικών και των κανονισμών της νέας προγραμματικής περιόδου. 

Διαπίστωσε ότι:
Η προετοιμασία του εθνικού στρατηγικού σχεδιασμού για την περίοδο 2007-2013, σε εθνικό επίπεδο, βρίσκεται σήμερα σε πλήρη εξέλιξη. Η διαμόρφωση των στρατηγικών επιλογών ανάπτυξης της χώρας γίνεται μέσα από μία συνεχή διαβούλευση, έναν αποτελεσματικό διάλογο με όλους τους εμπλεκόμενους φορείς, που στόχο έχει έναν πιο ρεαλιστικό σχεδιασμό.
Στόχος παραμένει, η διαμόρφωση του ΕΣΠΑ εντός του Α’ διμήνου του 2006 και των νέων Ε.Π. μέχρι τέλους του Α’ εξαμήνου του 2006. 
Οι φορείς χάραξης τομεακής και περιφερειακής πολιτικής θα πρέπει να είναι έτοιμοι στο αμέσως επόμενο διάστημα να υποβάλουν τα Αναπτυξιακά προγραμματικά τους κείμενα με βάση τα οποία θα διαμορφωθούν τόσο τα συγχρηματοδοτούμενα όσο και τα μη συγχρηματοδοτούμενα προγράμματα της νέας περιόδου. 

Ο ΠΡΟΕΔΡΟΣ ΤΗΣ ΕΠ. ΠΑΡΑΚΟΛΟΥΘΗΣΗΣ

ΤΟΥ ΚΠΣ 2000-2006

ΧΡΗΣΤΟΣ ΦΩΛΙΑΣ

ΥΦΥΠΟΥΡΓΟΣ

ΥΠΟΥΡΓΕΙΟΥ ΟΙΚΟΝΟΜΙΑΣ & ΟΙΚΟΝΟΜΙΚΩΝ

ΠΑΡΑΡΤΗΜΑ

ΚΠΣ 2000 –2006

ΥΠΟΕΠΙΤΡΟΠΗ ΑΝΘΡΩΠΙΝΩΝ ΠΟΡΩΝ

7η ΣΥΝΕΔΡΙΑΣΗ

Αθήνα, 07 Δεκεμβρίου 2005

ΣΥΜΠΕΡΑΣΜΑΤΑ
Η Υποεπιτροπή Ανθρώπινων Πόρων, η οποία συγκλήθηκε με την από 113395/18.11.2005 πρόσκληση του Προέδρου της Καθηγητή Σπύρου Βλιάμου στην 7η συνεδρίασή της στις 7 Δεκεμβρίου 2005, πραγματοποιείται σε μια χρονική στιγμή ιδιαίτερα σημαντική για τα θέματα ανθρώπινων πόρων, λόγω της πρόσφατης αναθεώρησης του Γ’ Κοινοτικού Πλαισίου Στήριξης, όπως επίσης της κατάθεσης του Εθνικού Προγράμματος Μεταρρυθμίσεων για την ανάπτυξη και την απασχόληση 2005 – 2008 που αφορά τους στόχους της χώρας για την ενίσχυση της απασχόλησης, της ανάπτυξης και της κοινωνικής συνοχής και τέλος λόγω της διαδικασίας σχεδιασμού των δράσεων της 4ης Προγραμματικής Περιόδου 2007 – 2013. 

Εγκρίθηκαν τα πρακτικά της 6ης  Συνεδρίασης Υποεπιτροπής Ανθρώπινων Πόρων και η ημερήσια διάταξη των εργασιών 7ης  Συνεδρίασης.

Κατά την κεντρική του εισήγηση, ο Πρόεδρος επισήμανε ότι οι νέες τάσεις που επικρατούν στις Ευρωπαϊκές αγορές εργασίες καθιστούν επιτακτική την ανάγκη εκσυγχρονισμού του διαλόγου για θέματα απασχόλησης. Βασικό στόχο θα πρέπει να αποτελεί η δημιουργία ενός παραγωγικού ανθρώπινου δυναμικού που θα διαθέτει τις βασικές και ειδικές δεξιότητες οι οποίες θα του επιτρέπουν τη θετική προσαρμογή του στις σύγχρονες κοινωνικές και οικονομικές αλλαγές. Στις σημερινές οικονομίες της γνώσης οι παραγωγικές δομές απο-υλοποιούνται και παράγοντες όπως η καινοτομία, η διάχυση νέων ιδεών και γνώσης, καθώς και το επαρκώς καταρτισμένο εργατικό δυναμικό αποκτούν κεντρική σημασία. Σήμερα η επένδυση στη γνώση και την ανθρώπινη δημιουργικότητα γίνεται η σημαντικότερη πλουτοπαραγωγική πηγή.

Οι στόχοι που τέθησαν από το Εθνικό Πρόγραμμα Μεταρρυθμίσεων 2005 – 2008 είναι η αύξηση της απασχόλησης, η μείωση της ανεργίας, καθώς και η αποτελεσματικότερη λειτουργία των συστημάτων εκπαίδευσης και κατάρτισης, με μια σειρά από στοχευμένες δράσεις που περιορίζουν παράλληλα τον κίνδυνο του κοινωνικού αποκλεισμού. Στρατηγικό στόχο όλων των ανωτέρω αποτελεί η επίτευξη σε εθνικό επίπεδο μιας βιώσιμης οικονομικής ανάπτυξης με κοινωνική συνοχή και η προώθηση μιας ανταγωνιστικής και δυναμικής οικονομίας βασιζόμενη στη γνώση που να οδηγεί στην πλήρη απασχόληση και τη δημιουργία ποιοτικών θέσεων εργασίας.  

Στη συνέχεια, συζητήθηκαν αναλυτικά οι παρεμβάσεις του ΕΚΤ στο πλαίσιο της αναθεώρησης του Γ’ ΚΠΣ με στόχο τη διασφάλιση της απορρόφησης του συνόλου των πόρων του Γ’ΚΠΣ και τη μεγιστοποίηση των αναπτυξιακών του αποτελεσμάτων. Σε ό,τι αφορά το Ευρωπαϊκό Κοινωνικό Ταμείο στο πλαίσιο της αναθεώρησης 2005, τα συνολικά κονδύλια του ενισχύθηκαν με το ποσό των 75.235.146 €, το οποίο διαμορφώνει το συνολικό μέγεθος της συνδρομής του ΕΚΤ στο Γ’ ΚΠΣ σε 4.758.653.980 €. Το ποσό αυτό αποτελεί το 21% του συνόλου των πόρων των Διαρθρωτικών Ταμείων έναντι του 20,65% πριν την αναθεώρηση.

Ειδικό θέμα αποτέλεσε η συνέχιση/επέκταση της συγχρηματοδότησης της λειτουργίας των δομών για την ενίσχυση της γυναικείας απασχολησιμότητας (μη συμπεριλαμβανομένων των δομών που συγχρηματοδοτούνται στα πλαίσια των Ολοκληρωμένων Παρεμβάσεων των Περιφερειακών Επιχειρησιακών Προγραμμάτων). Για την συνέχιση/επέκταση της συγχρηματοδότησης της λειτουργίας των δομών αυτών, υπήρξε συμφωνία μεταξύ του Υπουργού Απασχόλησης και Κοινωνικής Προστασίας και της Γενικής Διευθύντριας της Γενικής Δ/νσης Απασχόλησης, Κοινωνικών Υποθέσεων και Ισότητας Ευκαιριών της Ευρωπαϊκής Επιτροπής. 
Στο πλαίσιο αυτής της συμφωνίας αποφασίστηκε ότι 

Α. Το επιπλέον ποσό που θαχρειασθεί για την συνέχιση της συχρηματοδότησης της λειτουργίας των δομών θα δαπανηθεί ως εξής:

· με ποσοστό συγχρηματοδότησης 55% επί της Δημοσίας Δαπάνης για τη συνέχιση της συγχρηματοδότησης της λειτουργίας των δομών που είναι ενταγμένες στο Ε.Π. "Απασχόληση και Επαγγελματική Κατάρτιση". 

· με ποσοστό συγχρηματοδότησης 65% για τη συνέχιση της συγχρηματοδότησης της λειτουργίας των δομών που είναι ενταγμένες στα Περιφερειακά Επιχειρησιακά Προγράμματα. 

Β. Η συγχρηματοδότηση του συνόλου των δομών κοινωνικής φροντίδας θα λήξει οριστικά στις 30 Ιουνίου 2007, δηλαδή πέραν των χρονικών ορίων που είχαν συμφωνηθεί με την Ευρωπαϊκή Επιτροπή.

Γ. Οι Ελληνικές αρχές θα θεσπίσουν ένα νέο θεσμικό πλαίσιο μέχρι 30 Απριλίου 2007 για την εφαρμογή πολιτικών ενίσχυσης της γυναικείας απασχολησιμότητας υπό το πρίσμα της στοχευμένης (εξατομικευμένης) ενίσχυσης σε γυναίκες στη βάση κριτηρίων και προϋποθέσεων που συνδέονται με την κοινωνική υστέρησή τους, την ένταξη και την παραμονή τους στην αγορά εργασίας.

Για να διασφαλισθεί ο ποιοτικός σχεδιασμός του νέου αυτού πλαισίου και η έγκαιρη θεσμοθέτησή του, έτσι ώστε να είναι δυνατό να τεθεί σε εφαρμογή, εάν χρειαστεί, από τη 1 Μαΐου 2007, οι ελληνικές αρχές θα καταρτίσουν και θα κοινοποιήσουν στις υπηρεσίες της Ευρωπαϊκής Επιτροπής, μέχρι το τέλος του Φεβρουαρίου 2006, ένα λεπτομερές σχέδιο δράσης η εφαρμογή του οποίου θα παρακολουθείται από κοινού με την Ευρωπαϊκή Επιτροπή. Αυτό το σχέδιο δράσης θα έχει διακριτούς ενδιάμεσους στόχους, η διαδοχική επίτευξη καθενός εκ των οποίων θα αποτελεί προϋπόθεση για τη συνέχιση της συγχρηματοδότησης της λειτουργίας όλων των δομών μέχρι την ημερομηνία που αναφέρθηκε παραπάνω, δηλαδή την 30η Ιουνίου 2007.
 Δ.  Οιοδήποτε μέρος τυχόν διαθέσιμων πόρων από τους προγραμματισμένους για τις δομές, διατεθεί, μετά την 30.06.2007, για την εφαρμογή πολιτικών ενίσχυσης της γυναικείας απασχολησιμότητας, θα δαπανηθεί αποκλειστικά υπό το νέο θεσμικό πλαίσιο με ποσοστό συγχρηματοδότησης 75% επί της Δημόσιας Δαπάνης.

Στο πλαίσιο της ενημέρωσης της ενδιάμεσης αξιολόγησης έγινε συνοπτική αναφορά στα τρία Τομεακά Επιχειρησιακά Προγράμματα “Απασχόληση και Επαγγελματική Κατάρτιση”, “Εκπαίδευση και Αρχική Επαγγελματική Κατάρτιση” και “Υγεία και Πρόνοια” και της Κ.Π.”Equal”, εστιάζοντας στα εν γένει θετικά αποτελέσματα ως προς την πρόοδο φυσικού και οικονομικού αντικειμένου. 

Τονίστηκε, επίσης, η σημασία της αξιολόγησης των ενεργειών που αφορούν στην ανάπτυξη των ανθρώπινων πόρων, ειδικά τη συγκεκριμένη χρονική στιγμή και επισημάνθηκε η ανάγκη συνεργασίας για τη διατύπωση συγκεκριμένων μεθοδολογικών κατευθύνσεων με βάση τα σχετικά έγγραφα της Ευρωπαϊκής Επιτροπής που αφορούν τα θέματα της ex-ante αξιολόγησης της Δ’ Προγραμματικής Περιόδου. 
Παρουσιάστηκαν αναλυτικά οι θεματικές μελέτες αξιολόγησης που διενεργεί η ΕΥΣΕΚΤ και βρίσκονται σε φάση ολοκλήρωσης. Ειδικότερα οι μελέτες αυτές αφορούν:
Α. Στη διερεύνηση της συμβολής των κοινωνικών υπηρεσιών στην αύξηση της γυναικείας απασχόλησης και τους τρόπους διασφάλισης της μελλοντικής τους βιωσιμότητας,

Β. Την αξιολόγηση των δράσεων επαγγελματικής κατάρτισης στο Γ’ ΚΠΣ.
Στις μελέτες αυτές που βρίσκονται σε εξέλιξη, παρουσιάστηκαν ιδιαίτερα σημαντικά ευρήματα που σχετίζονται με πολλαπλά κριτήρια αξιολόγησης, όπως για παράδειγμα η σχέση αποδέσμευσης των γυναικών μέσω των δομών κοινωνικής φροντίδας με την αύξηση ή τη διατήρηση της απασχόλησής τους. Επίσης, εξετάστηκε η αιτιώδης σχέση μεταξύ κατάρτισης και απασχόλησης για τα προγράμματα που υλοποιήθηκαν στον Α’ κύκλο των Περιφερειακών Επιχειρησιακών Προγραμμάτων.
Ως προς τις ενέργειες πληροφόρησης και δημοσιότητας για τις παρεμβάσεις του ΕΚΤ στον τομέα των ανθρώπινων πόρων στην Ελλάδα επισημάνθηκε ότι πρέπει να ενταθούν οι σχετικές δράσεις για την προβολή των παρεμβάσεων του ΕΚΤ με έμφαση στην ανάδειξη των καλών πρακτικών από τη μέχρι σήμερα υλοποίησή τους.  

Κατα την συνεδρίαση εξετάσθηκαν επίσης τα παρακάτω Ειδικά Θέματα:

Σχετικά με τα θέματα της διά βίου μάθησης και τις δράσεις ενοποίησης των συστημάτων αρχικής και συνεχιζόμενης επαγγελματικής κατάρτισης, η Υποεπιτροπή διαπίστωσε ότι έχουν γίνει ιδιαίτερα σημαντικά βήματα καινοτομικής σημασίας που αφορούν το θεσμικό πλαίσιο για την ενιοποίηση των συστημάτων κατάρτισης και εκπαίδευσης. Ιδιαίτερη σημασία έχει η ψήφιση του Νόμου 3369/ΦΕΚ171/6.7.2005 “Συστηματοποίηση της Διά Βίου Μάθησης”, καθώς και η προώθηση δύο ΚΥΑ που αφορούν την εφαρμογή του συστήματος πιστοποίησης επαγγελματικών περιγραμμάτων και του συστήματος πιστοποίησης προγραμμάτων, γνώσεων, δεξιοτήτων και ικανοτήτων. 

Διαπιστώθηκε ότι η προώθηση του θεσμικού πλασίου αναμένεται να θέσει τις βάσεις για την υλοποποίηση των δεσμεύσεων της χώρας σχετικά με την ενιοποίηση των συστημάτων κατάρτισης και εκπαίδευσης.  

Αναλυτική αναφορά έγινε στα θέματα που αφορούν την πορεία εφαρμογής πολιτικών ίσων ευκαιριών και κοινωνικής ενσωμάτωσης. Ειδικότερα, παρουσιάστηκε  μελέτη η οποία εκπονήθηκε στα πλαίσια μέτρων κοινωνικής προστασίας με τίτλο “Κοινωνικός Αποκλεισμός στην Ελλάδα – Διερεύνηση του πεδίου για την αποτελεσματικότερη εφαρμογή πολιτικών με χωρική βάση και οδηγός για την οριοθέτηση και πιστοποίηση ομάδων στόχου κοινωνικού αποκλεισμού”. 
Ταυτόχρονα παρουσιάστηκαν τα συμπεράσματα αξιολόγησης των Κοινωνικών Συνεταιρισμών Περιορισμένης Ευθύνης (Κοι.ΣΠΕ) στο πλαίσιο του “Peer Review in the Field of Social Inclusion Policies”, και διαπιστώθηκε ότι οι ΚοιΣΠΕ αποτελούν καινοτόμα παρέμβαση για την κοινωνικοοικονομική επανένταξη των ατόμων με ψυχοκοινωνικά προβλήματα.   

Τέλος παρουσιάστηκε μελέτη που αφορά στη συμβολή του ΕΚΤ στο Εθνικό Σχέδιο Δράσης για την Απασχόληση, η οποία βρίσκεται στο στάδιο της ολοκλήρωσης
Ακολούθως εκ μέρους της Ευρωπαϊκής Επιτροπής, διαπιστώθηκε η πρόοδος των δράσεων του ΕΚΤ και επισημάνθηκε ως θετικό στοιχείο της σημερινής συνεδρίασης της Υποεπιτροπής Ανθρώπινων Πόρων η παρουσίαση των θεματικών μελετών αξιολόγησης.

Στο πλαίσιο του σχεδιασμού της Δ΄Προγραμματικής Περιόδου και εδικότερα όσον αφορά τον σχεδιασμό των δομών διαχείρισης αναφέρθηκε ότι θα πρέπει να επιτευχθεί ισορροπία ανάμεσα στην ανάγκη αποκέντρωσης και αποτελεσματικότητας των δομών αυτών.

Η Ευρωπαϊκή Επιτροπή θεωρεί επίσης ως ιδιαίτερα σημαντική την ενίσχυση της ενδοεπιχειρησιακής κατάρτισης στις ΜΜΕ, συμπεριλαμβανομένης και της κατάρτισης των επιχειρηματιών. 

Η Υποεπιτροπή Ανθρωπίνων Πόρων ολοκλήρωσε τις εργασίες της με την ανάγνωση και την έγκριση από τα μέλη των συμπερασμάτων της.

ΚΠΣ 2000 –2006

ΥΠΟΕΠΙΤΡΟΠΗ ΑΓΡΟΤΙΚΗΣ ΑΝΑΠΤΥΞΗΣ

6η ΣΥΝΕΔΡΙΑΣΗ

Αθήνα, 07 Δεκεμβρίου 2005

ΣΥΜΠΕΡΑΣΜΑΤΑ

Η Υποεπιτροπή Αγροτικής Ανάπτυξης, η οποία συγκροτήθηκε με την αριθ. πρωτ. 14422/Κ.Π.Σ. 161/4.05-2001 (ΦΕΚ αριθ. φύλλου 536/9-05-2001)  Υπουργική Απόφαση του Υφυπουργού Εθνικής Οικονομίας και ισχύει μέχρι σήμερα, συνήλθε σήμερα, Τετάρτη 7 Δεκεμβρίου 2005, στην Αθήνα, κατόπιν της υπ’  αριθμ. πρωτ. 278/15.11.2005 πρόσκλησης του Προέδρου της Υποεπιτροπής Αγροτικής Ανάπτυξης κ. Δημήτριου Παπαγιαννίδη, Ειδικού Γραμματέα Προγραμματισμού και Εφαρμογών Γ΄ ΚΠΣ.

Στη συνεδρίαση της Υποεπιτροπής Αγροτικής Ανάπτυξης παρέστη η πλειοψηφία των μελών, με δικαίωμα ψήφου και αφού διαπιστώθηκε απαρτία, σύμφωνα με το άρθρο 6 παρ. α του Κανονισμού Εσωτερικής Λειτουργίας της Επιτροπής που ορίζει ότι απαρτία υπάρχει όταν παρίσταται το 60 % των μελών με δικαίωμα ψήφου, εγκρίθηκε η ακόλουθη ημερήσια διάταξη:

I. ΕΙΣΑΓΩΓΙΚΟ ΜΕΡΟΣ

1. Εισήγηση Προέδρου της Υποεπιτροπής Αγροτικής Ανάπτυξης

2. Έγκριση ημερήσιας διάταξης

3. Έγκριση πρακτικών 5ης Υποεπιτροπής Αγροτικής Ανάπτυξης

ΙΙ. ΘΕΜΑΤΑ

1. Εξέλιξη των δράσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) και διάρθρωση της Ελληνικής Γεωργίας.

2. Πρόοδος υλοποίησης Δράσεων Αγροτικής Ανάπτυξης σε επίπεδο Χώρας αναφορικά με τα: 

· Επιχειρησιακό Πρόγραμμα (Ε.Π.) «Αγροτική Ανάπτυξη- Ανασυγκρότηση της Υπαίθρου 2000-2006» (ΕΠΑΑ-ΑΥ)

· Περιφερειακά Επιχειρησιακά Προγράμματα (ΠΕΠ) 2000-2006

· Επιχειρησιακό Πρόγραμμα Κοινοτικής Πρωτοβουλίας (Ε.Π. Κ.Π.) Leader+

· Έγγραφο Προγραμματισμού Αγροτικής Ανάπτυξης (ΕΠΑΑ)

3. Δραστηριότητες του νέου Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ- Καν. 1698/2005) και Δ΄ Προγραμματική Περίοδος

4. Η πιστοποίηση των αγροτικών προϊόντων και η διάθεσή τους στην εσωτερική και εξωτερική αγορά

5. Η παράμετρος της περιβαλλοντικής γεωργίας στις νέες πολιτικές της ΕΕ για την αγροτική ανάπτυξη.

ΙΙΙ. ΔΙΑΦΟΡΑ

1. Συζήτηση για διάφορα θέματα

2. Συμπεράσματα της 6ης Υποεπιτροπής Αγροτικής Ανάπτυξης

Η Υποεπιτροπή Αγροτικής Ανάπτυξης μετά την παρουσίαση των θεμάτων και την ολοκλήρωση των εργασιών της:

ΑΠΟΦΑΣΙΣΕ

1. Την έγκριση της Ημερήσιας Διάταξης

Η Υποεπιτροπή Αγροτικής Ανάπτυξης ενέκρινε την ημερήσια διάταξη της 6ης Συνεδρίασης της Υποεπιτροπής Αγροτικής Ανάπτυξης.

2. Την έγκριση πρακτικών της 5ης Υποεπιτροπής Αγροτικής Ανάπτυξης

Η Υποεπιτροπή Αγροτικής Ανάπτυξης ενέκρινε τα πρακτικά της 5ης Υποεπιτροπής Αγροτικής Ανάπτυξης (14.7.2005).

Ενημερώθηκε:

· Για την πορεία υλοποίησης των 13 Περιφερειακών Επιχειρησιακών Προγραμμάτων (ΠΕΠ), του Ε.Π. «Αγροτικής Ανάπτυξης Ανασυγκρότησης Υπαίθρου» (ΕΠΑΑ-ΑΥ), της Κοινοτικής Πρωτοβουλίας LEADER+ και του Εγγράφου Προγραμματισμού Αγροτικής Ανάπτυξης (ΕΠΑΑ).

· Για τα βασικά σημεία της πρόσφατης Αναθεώρησης των Επιχειρησιακών Προγραμμάτων του Γ΄ ΚΠΣ σε σχέση με το ΕΓΤΠΕ-Π. Η Αναθεώρηση των Επιχειρησιακών Προγραμμάτων κινήθηκε στις βασικές κατευθύνσεις της 7ης Επιτροπής Παρακολούθησης του Γ΄ ΚΠΣ και σε ότι αφορά το ΕΓΤΠΕ-Π περιλαμβάνει κυρίως:

- εσωτερικές μετακινήσεις ποσών μεταξύ μέτρων και αξόνων προτεραιότητας των Επιχειρησιακών Προγραμμάτων.

- προσθήκη νέας κατηγορίας πράξεων που αφορά στην «αποκατάσταση ζημιών στις γεωργικές εκμεταλλεύσεις από έκτακτα γεγονότα και φυσικές καταστροφές» στα σχετικά Μέτρα των ΠΕΠ.

- δυνατότητα χρηματοδότησης σχεδίων βελτίωσης κατεύθυνσης   φυτικής παραγωγής και από το Μέτρο 1.1 του ΕΠΑΑ-ΑΥ.

· Για την εθνική πολιτική στον τομέα της αγροτικής ανάπτυξης και για τις δράσεις που πρόκειται να χρηματοδοτηθούν από το νέο Ευρωπαϊκό Ταμείο Γεωργικής Ανάπτυξης (ΕΤΓΑ) κατά την Δ΄ Προγραμματική Περίοδο (2007-2013).

· Για την αυξανόμενη σημασία της περιβαλλοντικής διάστασης των παρεμβάσεων στον γεωργικό τομέα.

· Για τις ενέργειες πιστοποίησης των αγροτικών προϊόντων με στόχο την προώθησή τους στην  εσωτερική και εξωτερική αγορά.

Επεσήμανε:

· Την ανάγκη επιτάχυνσης της υλοποίησης των μέτρων και των δράσεων που χρηματοδοτούνται από το ΕΓΤΠΕ-Π τόσο στο Εθνικό Πρόγραμμα όσο και στα ΠΕΠ.

· Την ανάγκη να προωθηθούν άμεσα οι διαδικασίες για την ανάληψη των νομικών δεσμεύσεων που υπολείπονται για τη δέσμευση του συνόλου της Δημόσιας Δαπάνης του ΕΠΑΑ-ΑΥ και των ΠΕΠ που αντιστοιχεί στο ΕΓΤΠΕ-Π, προκειμένου να μην υπάρξουν προβλήματα στην ομαλή εξέλιξη των ρυθμών υλοποίησης των προγραμμάτων. 

· Την ανάγκη επιτάχυνσης του ρυθμού πληρωμών των Ε.Π. που δεν έχουν ακόμη καλύψει τις υποχρεώσεις που απορρέουν από τον κανόνα ν+2 προκειμένου να αποφευχθεί η απώλεια πόρων για το 2005.
Στην ίδια κατεύθυνση οι Ειδικές Υπηρεσίες Διαχείρισης των συγκεκριμένων προγραμμάτων εξετάζουν σε συνεργασία με τη Διαχειριστική Αρχή του ΚΠΣ τις περιπτώσεις έργων και δράσεων που δύναται να τύχουν εξαιρέσεως από την εφαρμογή του κανόνα ν+2 για το 2005. 

· Την αναγκαιότητα διατήρησης σταθερών και εντατικών ρυθμών υλοποίησης και απορρόφησης των Ε.Π. καθόλη τη διάρκεια του έτους προκειμένου να αποφευχθεί ο κίνδυνος απώλειας πόρων κατά τα επόμενα έτη. 

· Την αναγκαιότητα αποτελεσματικότερου συντονισμού των ενεργειών για τη διευθύτηση των προβλημάτων που προκύπτουν σε ότι αφορά την υλοποίηση δράσεων που συγχρηματοδοτούνται από το ΕΓΤΠΕ-Π, ιδιαίτερα στα ΠΕΠ.

· Την ανάγκη περαιτέρω απλούστευσης των διαδικασιών υλοποίησης των συγχρηματοδοτούμενων από το ΕΓΤΠΕ-Π δράσεων όπου αυτό κριθεί απαραίτητο για την αποτελεσματικότερη εφαρμογή τους.

Διάφορα Θέματα

· Η επόμενη συνεδρίαση της Υποεπιτροπής Αγροτικής Ανάπτυξης προτείνεται να διεξαχθεί την προηγουμένη της επόμενης Συνεδρίασης της Επιτροπής Παρακολούθησης του Γ΄ ΚΠΣ. 

